CELEX: 32011R0439
Language: ro
Date: 2011-05-06 00:00:00
Title: Regulamentul de punere în aplicare (UE) nr. 439/2011 al Comisiei din 6 mai 2011 privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Uniunea Europeană

7.5.2011   
            
            
               RO
            
            
               Jurnalul Oficial al Uniunii Europene
            
            
               L 119/1
            
         REGULAMENTUL DE PUNERE ÎN APLICARE (UE) NR. 439/2011 AL COMISIEI
   din 6 mai 2011
   privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Uniunea Europeană
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
   având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2), în special articolul 89,
   întrucât:
   
               (1)
            
            
               Prin Regulamentul (CE) nr. 815/2008 al Comisiei (3), Capul Verde a primit o derogare de la regulile de origine prevăzute în Regulamentul (CEE) nr. 2454/93, care îi permite să considere ca fiind originare din Capul Verde anumite produse pescărești procesate, produse în Capul Verde din pești neoriginari. Această derogare a expirat la 31 decembrie 2010.
            
         
               (2)
            
            
               Prin Regulamentul (UE) nr. 894/2010 al Comisiei (4), Capului Verde i s-a acordat o majorare a cantităților acordate pentru 2010 pentru două din cele trei categorii de produse pescărești care intră sub incidența Regulamentului (CE) nr. 815/2008. În consecință, cantitățile prevăzute de derogare au fost majorate la 2 500 de tone pentru preparatele sau conservele de macrou fileuri și la 875 de tone pentru preparatele sau conservele de melvă sau ton negru fileuri.
            
         
               (3)
            
            
               Prin scrisoarea din data de 21 octombrie 2010, Capul Verde a depus o cerere de prelungire a respectivei derogări. Prin scrisorile din 3 și 21 decembrie 2010 și prin scrisoarea din 14 ianuarie 2011, Capul Verde a prezentat informații suplimentare în sprijinul solicitării sale.
            
         
               (4)
            
            
               Cererea se referă la o prelungire de un an și de un volum de 2 500 de tone pentru preparatele sau conservele de macrou fileuri și de 875 de tone pentru preparatele sau conservele de melvă sau ton negru.
            
         
               (5)
            
            
               Între 2008 și 2010, cantitățile anuale totale acordate inițial au contribuit semnificativ la îmbunătățirea situației sectorului de procesare a peștelui și, într-o anumită măsură, la revitalizarea flotei artizanale a Capului Verde, care are o importanță vitală pentru această țară. Totuși, pentru revitalizarea completă a flotei Capului Verde, așa cum s-a preconizat, este nevoie de o nouă majorare a capacității disponibile, pentru a se pune la dispoziția industriei de procesare a peștelui din Capul Verde suficiente materii prime originare.
            
         
               (6)
            
            
               Cererea demonstrează că, în absența derogării, capacitatea industriei de procesare a peștelui din Capul Verde de a exporta în continuare către Uniunea Europeană ar fi afectată semnificativ, ceea ce ar putea inhiba dezvoltarea viitoare a flotei Capului Verde pentru ambarcațiunile mici de pescuit pești pelagici.
            
         
               (7)
            
            
               Derogarea îi acordă Capului Verde suficient timp pentru a se pregăti în vederea respectării normelor privind obținerea originii preferențiale. Este nevoie de timp pentru a se garanta faptul că eforturile de revitalizare a flotei de pescuit locale continuă și că în acest fel Capul Verde își ameliorează capacitatea de a furniza pești originari sectorului local de procesare a peștelui.
            
         
               (8)
            
            
               Dat fiind că prelungirea este solicitată pentru o perioadă care începe la 1 ianuarie 2011, pentru a se garanta continuitatea importurilor din Capul Verde ale Uniunii Europene, o nouă derogare ar trebui acordată cu efect retroactiv începând din 1 ianuarie 2011.
            
         
               (9)
            
            
               Pentru ca derogarea temporară să se poată limita la timpul de care are nevoie Capul Verde pentru a reuși să se alinieze normelor, derogarea ar trebui acordată pentru o perioadă de un an în ceea ce privește cele 2 500 de tone pentru preparatele sau conservele de macrou fileuri și cele 875 de tone pentru preparatele sau conservele de melvă sau ton negru.
            
         
               (10)
            
            
               Regulamentul (CEE) nr. 2454/93 stabilește normele de gestionare a contingentelor tarifare. Pentru a asigura o gestionare eficientă, în contextul unei strânse cooperări între autoritățile din Capul Verde, autoritățile vamale ale Uniunii Europene și Comisie, este necesar ca aceste norme să se aplice mutatis mutandis cantităților importate în temeiul derogării acordate prin prezentul regulament.
            
         
               (11)
            
            
               Pentru a permite o monitorizare mai eficientă a utilizării derogării, este necesar să se stipuleze obligația autorităților din Capul Verde, în conformitate cu articolul 89 alineatul (4) din Regulamentul (CEE) nr. 2454/93, de a transmite periodic Comisiei datele privind certificatele de origine de tip A care au fost eliberate.
            
         
               (12)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Prin derogare de la articolele 72, 73 și 75-79 din Regulamentul (CEE) nr. 2454/93, preparatele sau conservele de macrou, melvă și ton negru, înscrise la codurile NC 1604 15 11 și ex 1604 19 98, produse în Capul Verde din pești neoriginari, sunt considerate produse originare din Capul Verde, în conformitate cu dispozițiile articolelor 2, 3 și 4 din prezentul regulament.
   Articolul 2
   Derogarea prevăzută la articolul 1 se aplică produselor exportate din Capul Verde și declarate pentru a fi puse în liberă circulație în Uniune, în cazul în care condițiile specificate la articolul 74 din Regulamentul (CEE) nr. 2454/93 sunt respectate, pe perioada 1 ianuarie 2011-31 decembrie 2011, în limita cantităților enumerate în anexă, pentru fiecare produs importat.
   Articolul 3
   Cantitățile stabilite în anexa la prezentul regulament sunt gestionate în conformitate cu articolele 308a, 308b și 308c din Regulamentul (CEE) nr. 2454/93.
   Articolul 4
   (1)   Autoritățile vamale din Capul Verde iau măsurile necesare pentru a efectua controale cantitative asupra exporturilor produselor menționate la articolul 1.
   (2)   Certificatul de origine de tip A eliberat de autoritățile competente din Capul Verde în temeiul prezentului regulament trebuie să cuprindă, în caseta numărul 4, următoarea mențiune: „Derogare – Regulamentul (UE) nr. 439/2011”.
   (3)   Autoritățile competente din Capul Verde transmit Comisiei, în fiecare trimestru, o declarație a cantităților pentru care au fost eliberate certificate de origine de tip A, în conformitate cu prezentul regulament, precum și numerele de serie ale certificatelor respective.
   Articolul 5
   (1)   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   (2)   Se aplică de la 1 ianuarie 2011.
   
      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 6 mai 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 19.10.1992, p. 1.
   
      (2)  JO L 253, 11.10.1993, p. 1.
   
      (3)  JO L 220, 15.8.2008, p. 11.
   
      (4)  JO L 266, 9.10.2010, p. 39.
   
      ANEXĂ
      
                  Nr. de ordine
               
               
                  Cod NC
               
               
                  Descrierea mărfurilor
               
               
                  Perioadă
               
               
                  Cantitatea (greutate netă în tone)
               
            
                  09.1647
               
               
                  1604 15 11
                  ex 1604 19 98
               
               
                  Macrou (Scomber Colias, Scomber Japonicus, Scomber Scombrus) fileuri, preparate sau conserve
               
               
                  1.1.2011-31.12.2011
               
               
                  2 500
               
            
                  09.1648
               
               
                  ex 1604 19 98
               
               
                  Melvă, ton negru (Auxis thazard, Auxis Rochei) fileuri, preparate sau conserve
               
               
                  1.1.2011-31.12.2011
               
               
                  875